अमिताभ ने पूरा गुच्छा खरीदने का ऑफर दिया; बच्ची ने ₹500 मांगे, बिग बी ने ₹5000 में सब खरीदा
Amitabh Bachchan Emotional Blog For Little Girl Goes Viral - अमिताभ बच्चन ने रविवार की एक शाम ब्लॉग लिखा। इस ब्लॉग को पढ़ कर शायद आपकी आखें नम हो जाएंगी। बिग बी ने लिखा कि वो मुंबई की बारिश में अपने कार से कहीं जा रहे थे
अमिताभ बच्चन ने रविवार की एक शाम ब्लॉग लिखा। इस ब्लॉग को पढ़ कर शायद आपकी आंखें नम हो जाएंगी। बिग बी ने लिखा कि वे मुंबई की बारिश में अपनी कार से कहीं जा रहे थे। अचानक एक स्टॉप पर उनकी गाड़ी रुकी।
एक छोटी सी बच्ची उनकी गाड़ी के पास भीगते हुए आई। उस बच्ची के हाथ में गजरे का एक पूरा गुच्छा था। उस बच्ची की आंखों में कुछ पाने की उम्मीद नजर आ रही थी। बच्ची ने बिग बी से गजरा खरीदने का अनुरोध किया।
अमिताभ ने बच्ची से पूरे गुच्छे का दाम पूछ लिया। बच्ची चौंक गई, क्योंकि उसको कभी किसी ने ये ऑफर नहीं दिया था। उसने दबी आवाज में 500 रुपए मांगे। अमिताभ भावुक हो गए। उन्होंने बच्ची को 5000 रुपए दिए और गजरे का पूरा गुच्छा खरीद लिया।
बिग बी ने बच्ची को देख कार का शीशा डाउन किया
अमिताभ बच्चन ने अपने ब्लॉग में लिखा- उस बच्ची के हाथ मेरे कार के शीशे तक भी नहीं आ पा रहे थे। उसकी आंखों में देखने पर लग रहा था कि जैसे उसके ऊपर अपने बड़ों का पेट भरने की जिम्मेदारी है। उसने गजरा दिखाने के लिए अपने हाथ ऊपर किया। उसने कुछ नहीं बोला। बस वहीं पर खड़ी रही।
मैंने कार का शीशा डाउन किया। हालांकि सिक्योरिटी ने मुझे ऐसा करने से मना किया, लेकिन उस दिन मैंने उन्हें रोक लिया। मैंने बच्ची से कहा कि तुम्हें क्या चाहिए। उसने मुझे फिर से गजरे का गुच्छा दिखाया। मैंने उससे ये खरीदने की इच्छा जताई, दाम भी पूछ लिया। बच्ची ने पूरे गुच्छे में से एक गजरा निकाला।
अमिताभ ने पूरा गुच्छा खरीदने का ऑफर दिया
बिग बी आगे लिखते हैं- मैंने उस बच्ची के सामने पूरा गुच्छा खरीदने का ऑफर रखा। उस बच्ची ने मुझे हैरानी भरे नजरों से देखा। उसे लगा कि मैं मजाक कर रहा हूं। हो सकता है कि उसे किसी ने पहली बार ऐसा कहा हो। उसने कुछ देर सोचा। उसके आगे उसने जो बोला वो मैं कभी जिंदगी में नहीं भूल पाऊंगा।
बच्ची ने दबी और सहमी आवाज में कहा...500 रुपए। ये सुनते ही मेरी आंखें थोड़ी गीली हो गईं। मैंने तुरंत नोटों की एक गड्डी निकाली और उसकी तरफ कर दिया।
नोटों की गड्डी बच्ची के हाथों पर रखी
अमिताभ बच्चन ने ब्लॉग के आखिरी हिस्से में लिखा- मुझे पता नहीं था कि वो पैसे कितने थे। शायद चार से पांच हजार रुपए तो होंगे ही। मैंने उससे सब खरीद लिया। मैं इसके बाद उसके चेहरे का एक्सप्रेशन नहीं देख सका, क्योंकि तब तक ट्रैफिक खुल गई थी। हालांकि उसके चेहरे का हाव-भाव मैं भूल नहीं सका।
उसके चेहरे पर एक अलग ही खुशी नजर आ रही थी। ऐसी खुशी शायद इससे पहले उसे कभी नहीं मिली थी, और न ही मिलेगी। उसके मुख से 500 रुपए शायद ही सुनने को मिले।
बिग बी यहां ये समझाना चाह रहे हैं कि इस दुनिया में कम ही लोग होते हैं जो एक बार में किसी वेंडर्स से उसका पूरा सामान खरीद लें। लोग अपनी जरूरत के हिसाब से एक या दो खरीदते हैं।